
	УВАЖАЕМА ГОСПОЖО КАРАМФИЛОВА-БЛАГОВА, 
На основание чл. 26, ал. 3 от Закона за нормативните актове /ЗНА/ в периода от 20.04.2026 г. до 20.05.2026 г. на интернет страницата на Министерство на околната среда и водите и на Портала за обществени консултации са публикувани проект на Постановление на Министерския съвет за изменение и допълнение на Наредбата за определяне на реда и размера за заплащане на продуктова такса, проект на доклад и частична предварителна оценка на въздействието. 
В хода на проведените обществени консултации са постъпили становища от Българска асоциация на електротехниката и електрониката, Асоциация за производство, съхранение и търговия на електроенергия, "Екобултех" АД, "Грийнтех България" АД, Конфедерация на работодателите и индустриалците в България, "Елтехресурс" АД, Асоциацията на индустриалния капитал в България, Българска браншова камара по електронна промишленост и информатика, Българска оползотворяваща и рециклираща асоциация, "Техно комерс" ООД, "Трансинс технорециклираща Компания" АД, Людмил Даскалов - директор Легранд България ЕООД, Виолин Ненов - председател на Българска браншова камара-машиностроене, Българска стопанска камара, Красимир Тупарев, Орлин Димитров, Крум Георгиев, Габриела Чифличка - генерален секретар, APPLiA България - Асоциацията на производителите на домакински електроуреди, Валентин Георгиев, Ейч Ай Инженеринг ООД, д-р инж. Димитър Белелиев, инж. Александър Мавродиев - изпълнителен директор на „Централна Енергоремонтна База“ ЕАД.
В изпълнение на чл. 26, ал. 5 от ЗНА е изготвена справка за постъпилите предложения заедно с обосновка за неприетите предложения, която е приложена към настоящия доклад. В становищата се акцентира върху икономически необоснованото увеличение на лицензионните възнаграждения, събирани от  организациите по оползотворяване на отпадъците от електрическо и електронно оборудване /ЕЕО/, създаващо негативен ефект върху конкурентоспособността на българските фирми. Организациите по оползотворяване на отпадъци от ЕЕО не подкрепят проекта на Постановление, като изтъкват нарасналите неколкократно след 2011 г. разходи за логистика, енергия и труд, както и инфлацията.
В публикувания проект на Постановление предложените размери са формирани чрез използване на примерни такси, прилагани в отделни държави – членки на Европейския съюз, които са намалени до равнища, определени чрез средноевропейски бенчмарк с коефициент 140% за запазване на характера им на последна и по-неблагоприятна опция. 
 Размерите на тези такси са обусловени от специфичните национални модели за прилагане на разширената отговорност на производителя, различния обхват на финансираните дейности, нивото на изпълнение на целите по събиране и рециклиране, пазарните условия и структурата на разходите във всяка отделна държава. Поради това използването им като самостоятелен ориентир не осигурява достатъчна икономическа и правна обоснованост при определянето на размера на продуктовите такси в Република България.
Необходимо е размерите на възнагражденията да бъдат определени въз основа на прозрачен, обективен и разходно-ориентиран подход, отчитащ реалните разходи за изпълнение на дейностите по събиране, транспортиране, предварително третиране и рециклиране на отпадъците от електрическо и електронно оборудване. 
След анализ на становищата, предложеният проект е съобразен с принципите, установени в Директива 2008/98/ЕО относно отпадъците, съгласно които финансовите задължения на производителите в рамките на схемите за разширена отговорност на производителя следва да бъдат определяни по прозрачен начин и да не надхвърлят разходите, необходими за предоставяне на услугите по управление на отпадъците по икономически ефективен начин. Същите разпоредби изискват определянето на финансовите вноски да се основава на действително необходимите разходи за разделно събиране, транспортиране, третиране, подготовка за повторна употреба, рециклиране, предоставяне на информация и изпълнение на останалите задължения по схемите за разширена отговорност на производителя, като се отчитат техническата осъществимост, икономическата жизнеспособност и необходимостта от гарантиране на правилното функциониране на вътрешния пазар.
Предлаганият проект на постановление е разработен именно въз основа на тези принципи, като размерите на продуктовите такси са определени чрез разходно-ориентиран анализ, отчитащ реалните разходи за осигуряване на пълната верига по управление на отпадъците от електрическо и електронно оборудване в националните условия, с цел гарантиране на тяхната икономическа обоснованост, прозрачност и съответствие с европейската правна рамка.
При определяне на разходите са взети предвид всички основни дейности, необходими за осигуряване на законосъобразното управление на отпадъците от електрическо и електронно оборудване, включително:
· разходи за придобиване на отпадъка;
· разходи за разделно събиране;
· разходи за транспортиране;
· разходи за разкомплектоване и предварително третиране;
· разходи за рециклиране и оползотворяване;
· разходи за управление на остатъчните отпадъци, които не могат да бъдат рециклирани или оползотворени.
Предложените размери са определени и въз основа на сравнителен анализ на продуктовите такси, прилагани в държавите членки на Европейския съюз, като са използвани средноевропейските размери като обективен ориентир. Новоопределените размери на продуктовите такси са сходни със средните размери на таксата в държави-членки като Гърция, Румъния, Хърватска, Австрия, Унгария, Португалия, Испания, Полша, Чешка Република, което е потвърдено и от получено в МОСВ писмо с Вх. №  48-00-480/29.06.2026 г. от Американска търговска камара в България. 
Този подход цели да гарантира, че финансовото задължение е определено на ниво, което съчетава необходимостта от постигане на екологичните цели с принципите на пропорционалност и икономическа ефективност. По този начин се създава по-предвидима и конкурентна среда за предприятията, които произвеждат или внасят електрическо и електронно оборудване в България.
При изчисляването на нетния разход са отчетени и приходите от реализацията на получените вторични суровини, включително черни и цветни метали, пластмаси, стъкло, кабели и други материали, като тези приходи намаляват общия необходим ресурс за управление на съответния поток отпадък.
Подходът отчита спецификата на отделните категории електрическо и електронно оборудване, тъй като различните видове отпадъци се характеризират със значителни различия по отношение на:
· средното тегло на единичния уред;
· материалния състав;
· дела на ценните и рециклируеми материали;
· наличието на опасни компоненти;
· технологичната сложност на предварителното третиране;
· разходите за обезвреждане (депониране) на остатъчните фракции.
Поради това разходите за управление на различните категории излязло от употреба ЕЕО не могат да бъдат определяни чрез единен разходен модел за всички отпадъчни потоци. Вместо това за всяка категория е извършен самостоятелен анализ, който отразява реалната структура на разходите и приходите, свързани с нейното управление.
Определеният по този начин нетен разход представлява необходимия ресурс за осигуряване на дейностите по събиране, третиране и оползотворяване на съответния поток отпадъци. Върху тази основа се определя размерът на продуктовата такса, като се запазва нейната стимулираща функция, като икономически инструмент за насърчаване изпълнението на задълженията по разширена отговорност на производителя.
Предлаганото намаляване на продуктовите такси не води до намаляване на екологичните изисквания. При определяне на крайните размери е отчетено, че продуктовата такса следва да  продължи да стимулира производителите и вносителите да прилагат принципа на разширената отговорност на производителя. Не се променят задълженията и целите за разделно събиране, обратно приемане, рециклиране и оползотворяване на отпадъците от електрическо и електронно оборудване, както и нормативно определените цели за тяхното управление. Променя се единствено размерът на финансовия инструмент, като той се привежда към по-разходно-ефективно и съпоставимо с европейската практика ниво.
Размерът на продуктовите такси е съобразен изцяло с Инструкция за прилагане на методика за определяне на разходоориентиран размер на таксите, приета с ПМС № 1 от 05.01.2012 г.
Предвид естеството на предлаганите изменения не се въвеждат нови административни режими, не се създават нови административни задължения за гражданите и бизнеса и не се увеличава административната тежест. Променят се единствено размерите на продуктовите такси и подходът за тяхното определяне.
Предложеният вариант представлява най-балансираното решение за постигане целите на законодателството по управление на отпадъците. Очаква се изменението да повиши прозрачността при определянето на продуктовите такси, да ограничи риска от пазарни изкривявания и да съхрани стимулиращата функция на продуктовата такса като икономически инструмент за прилагане на разширената отговорност на производителя. 
Приемането на постановлението ще доведе до намаляване на финансовата тежест за бизнеса, доближаване на националните продуктови такси до средноевропейските равнища, повишаване на конкурентоспособността на българските предприятия, ограничаване на риска от прехвърляне на прекомерни разходи върху крайните потребители, по-голяма предвидимост и прозрачност при определянето на финансовите задължения.
Съгласно чл. 26, ал. 5 от ЗНА, след приключването на обществената консултация по чл. 26, ал. 3 от ЗНА и преди приемането, съответно издаването на нормативния акт, съставителят на проекта публикува на интернет страницата на съответната институция справка за постъпилите предложения заедно с обосновка за неприетите предложения. Справката съдържа информация за декларираните от лицето, от което изхожда становището, данни дали то действа от свое име, или защитава определена позиция от името на друго лице или група лица, датата, на която е постъпило становището. Когато съставителят на проекта е орган на изпълнителната власт, публикуването на справката се извършва едновременно и на Портала за обществени консултации.
В допълнение на горепосочените нормативни изисквания, предвид значимостта на регулираните обществени отношения и с оглед максимална откритост предлагам да бъде осигурен допълнителен обществен достъп за период от седем дни, като бъдат публикувани и настоящия доклад и проектът на Постановление с отразените корекции в резултат от обществената консултация. 

Приложение:
1. Справка за постъпилите предложения заедно с обосновка за неприетите предложения

